ખા‌િરયા ગામના ઠાકોર પરિવારને ક્યારેય અંદાજ ન હતો કે તેમને બનાસ નદી સાથે કાયમી દુશ્મની થઈ જશે. પાણીના પ્રવાહમાં ઠાકોર પરિવાર પોતાના મકાનની છત પર ચડ્યો હતો, પરંતુ તોફાની બનાસ મકાન સાથે પરિવારના તમામ સભ્યોને તાણી ગઈ. આ દુર્ઘટનામાં પરિવારના બે સભ્ય બચી ગયા, જે આ સમગ્ર ઘટનાને સ્વમુખે વર્ણવે છે. બચી ગયેલા પરિવારોને થરાની છાત્રાલયમાં આશરો આપવામાં આવ્યો છે તો બીજી તરફ બચી ગયેલા પ્રધાનભાઈ અને લાલાભાઈ પોતાની વ્યથા ઠાલવતાં જણાવે છે કે જિંદગીભર તેઓ પોતાની જમીન પર હવે પાછા નહીં આવે, ભલે ભીખ માગવી પડે. પ્રધાનભાઇએ પોતાની 13 વર્ષની દીકરી, પત્ની, ભાઈ અને માતા -પિતા ગુમાવ્યાં છે.